Huertalo (Samianigo)

No entivocar-se con Huertolo, en o municipio d'a Canal de Berdún.

Huertalo (en castellano Huértalo) yera un lugar medieval situau en l'actual municipio de Samianigo.

Se troba en a Vallibasa, baixo a sierra de Sant Pero y amán de Samianigo Baixo.

Toponimia
Iste toponimo deriva d'o latín HORTU 'huerto' y sufixo diminutivo atono -alu. Geografía medieval de Serrablo. José Miguel Navarro López. Colección «A Lazena de yaya», 15. ISBN 84-8127-104-7

Historia
Bi ha cuantos documentos d'o Cartulario d'o monesterio de Fanlo que charran sobre iste lugar. O primero (doc. 32), con calendata de 1055, recenta o intercambio entre Ximeno Garcés y donya Lopa d'una vinya en Huertalo por cinco fincas en Sardás.

Arredol de 1075 Ximeno Inyigones de Huertalo torna un mallolo (vinya recient plantada) a o monesterio de Sant Chenaro (doc. 65). A l'anyo siguient, en 1076, Lope Garcés de Huertalo fa de testigo en a entrega d'as posesions que teneba donya Oria en Oto y Saruisé a o debantdito monesterio.

En 1191, Sancho de Huertalo y os suyos fillos conceden a os monesterios de Mont Aragón y Fanlo cuantas heredatz (doc. 133). O zaguer documento d'o Cartulario (doc. 158), de l'anyo 1230, sinyala a Martín de Huertalo y a la suya muller, Clavigera, como beneficiarios d'un palacio y bellas tierras cedidas por Fernando, rector
de Mont Aragón, en o mesmo lugar.

Ignacio de Asso fa mención d'iste lugar con o nombre de Huertolillo situando-lo "amán d'o Puent de Samianigo".

Leyendas
Una vegada mas, como en atros muitos lugars de l'Alto Aragón se conserva o mito d'as güelas. Aquí as dos mullers fuoron acullidas por os habitants de Samianigo Alto y Samianigo Baixo, por o que se diz que as casas d'os dos lugars tienen campos en a val de Basa y que o mont ye comunal y compartiu por os dos.

En atras versions d'a historia se diz que en cuentas d'un lugar bi'n heba dos, la un dito Billar y l'atra Malaz y que as viellas pervivients veniban cadaguna d'un lugar. Ista versión talment tien sentiu, ya que d'antis mas a zona yera conoixida por os habitants de Samianigo como "o Billar".

Referencias

Categoría:Despoblaus medievals d'a provincia de Uesca
Categoría:Lugars desapareixius de Samianigo
Categoría:Pardinas